钦定古今图书集成/明伦汇编/氏族典/第249卷 > 张嵿
## 钦定古今图书集成/明伦汇编/氏族典/第249卷 > 张嵿

按《明外史张嵿传》：“嵿字时俊，萧山人，成化末年进士。
弘治初，修《宪宗实录》，命往苏松采轶事。事竣，授上饶
知县，迁南京兵部主事，就迁刑部郎中。正德初，迁兴
化知县。隆平侯张祐无子弟禄，与族人争袭，诉于南
京法司，久不决，复诉京师。刘瑾方擅政，遂削尚书樊
莹、都御史高铨籍，嵿以郎承勘，亦勒为民。瑾败，起知”
南雄。擢江西参政，进右布政使。举治行卓异，迁左。召
为光禄卿。以右副都御史巡抚保定诸府。忤中贵，移
疾归。世宗即位，命以右都御史总督两广军务。召掌
南京都察院事，就改工部尚书。六年大计京官，拾遗，
被劾致仕。后数年卒。